SKRIFTLIG FORESPØRGSEL E-3295/00

af Mathieu Grosch (PPE-DE) til Kommissionen

(25. oktober 2000)

Om: Krydssubsidiering og dækning af tab i jernbanesektoren

I Kommissionens meddelelse om anvendelse af konkurrencereglerne på postsektoren og på vurderingen af visse statslige foranstaltninger i relation til posttjenesterne(1) hedder det, at det er afgørende at undgå krydssubsidiering, som leder til unfair konkurrence, hvis postsektoren skal udvikle sig mldr Når konkurrenceprægede aktiviteter derimod subsidieres ved at overføre omkostninger ved dem til aktiviteter omfattet af eneret, vil det kunne fordreje konkurrencen i strid med artikel 86. Det ville endog kunne anses for at være misbrug af dominerende stilling i EU (s. 10). Desuden er Kommissionen af den opfattelse, at som led i anvendelsen af artikel 90 og 92 blev den pågældende medlemsstat [opfordret] til at sikre sig, at postvirksomheden indfører et analytisk omkostningsfordelingssystem (s. 14). Kommissionen undersøger for tiden en sag om dækning af tab og krydssubsidiering i det tyske postvæsens pakketjeneste fra postvæsenets monopolindtægter inden for brevposttjenesten.

I Belgien har logistik- og speditionsfirmaet ABX-Logistics (godstransport ad landevej) udviklet sig ved siden af det statslige jernbaneselskab SNCB. Dette firma har store markedsandele i Benelux-området inden for ovennævnte transportsektor og står i direkte konkurrence med private vognmænd, da ABX-Logistics også har opkøbt speditionsfirmaer i Tyskland, Frankrig, Italien, Spanien, Portugal og Korea

1. I hvilken udstrækning kan de forskrifter, som Kommissionen har udstedt i postsektoren for anvendelse af EF-traktatens artikel 82 og 87, overføres til jernbanesektoren og sagen vedrørende SNCB/ABX-Logistics?

2. Kan Kommissionen forsikre, at der i den foreliggende sag ikke har været tale om unfair konkurrence som følge af krydssubsidiering og dækning af tab fra SNCB's side. Hvilke foranstaltninger agter Kommissionen i benægtende fald at træffe?

3. Er ABX-Logistics som følge af sin økonomiske aktivitet ikke forpligtet til at indføre et særskilt analytisk omkostningsfordelingssystem?

(1) EFT C 39 af 6.2.1998.

Svar afgivet på Kommissionens vegne af Loyola de Palacio

(7. december 2000)

1. Den meddelelse, som det ærede medlem nævner, indeholder Kommissionens fortolkning af relevante bestemmelser i traktaten og de retningsgivende principper, som Kommissionen har til hensigt at følge i forbindelse med gennemførelsen af konkurrencereglerne inden for postsektoren i enkelttilfælde. Meddelelsen finder derfor ikke først og fremmest

direkte anvendelse på transportsektoren. Da EF-traktatens artikel 82 og 87 (ex. artikel 86 og 92) også finder anvendelse på transportsektoren generelt og specielt på jernbanesektoren, må det formodes, at de generelle principper i meddelelsen, og som kan udledes af disse artikler, også kan finde anvendelse på transportsektoren i enkelttilfælde.

2. I forbindelse med at det ærede medlem henviser til situationen i SNCB og ABX-Logistics, skal det bemærkes, at Kommissionen er i færd med at undersøge spørgsmålet i henhold til relevante statsstøttebestemmelser. Kommissionen kan naturligvis intet sige om resultatet af denne undersøgelse, og det ærede medlem vil sikkert forstå, at den heller ikke kan give nogen garanti eller foreslå nogle foranstaltninger, inden undersøgelsen er afsluttet.

3. Gennemskuelighedsdirektivet, Kommissionens direktiv 2000/52/EF af 26. juli 2000 om ændring af direktiv 80/723/EØF om gennemskueligheden af de økonomiske forbindelser mellem medlemsstaterne og de offentlige virksomheder(1) forpligter virksomheder, som på den ene side yder tjenester af almen økonomisk interesse og modtager kompensation for dette uanset i hvilken form og på den anden side også er aktive uden for disse tjenesteydelser, til at indføre et system med særskilte regnskaber. Denne forpligtelse gælder dog ikke for sektorer, som allerede er omfattet af specifikke regler om gennemskuelighed. Hvad angår indenlandsk transport findes der sådanne regler for virksomheder, der udfører tjenesteydelser, som er underkastet forpligtelser om offentlig tjeneste(2) og også for jernbanevirksomheder generelt(3).

I det omfang ABX-Logistics opererer inden for en sektor, som ikke er omfattet af specifikke regler om gennemskuelighed, og da det ud over dets normale kommercielle aktiviteter yder tjenesteydelser af generel økonomisk interesse, som det modtager kompensation for, skal det indføre et regnskabssystem, som er i overensstemmelse med gennemskuelighedsdirektivet.

(1) EFT L 193 af 29.7.2000.

(2) Rådets forordning 1192/69 af 26. juni 1969 om medlemsstaternes fremgangsmåde med hensyn til de med begrebet offentlig tjeneste forbundne forpligtelser inden for sektoren for transporter med jernbane, ad landeveje og sejlbare vandveje, EFT L 156 af 28.6.1969, senest ændret ved Rådets forordning (EØF) nr. 1893/91 af 20. juni 1991, EFT L 169 af 29.6.1991.

(3) Direktiv 91/440/EØF af 29. juli 1991 om udvikling af Fællesskabets jernbanenet, EFT L 237 af 24.8.1991.